Raportul final al consilierului-auditor (1)

Transportatori maritimi de automobile

(Cazul AT.40009)

(2018/C 314/08)

La 12 octombrie 2016, Comisia a inițiat proceduri în temeiul articolului 11 alineatul (6) din Regulamentul (CE) nr. 1/2003 al Consiliului (2) și al articolului 2 alineatul (1) din Regulamentul (CE) nr. 773/2004 (3) împotriva următoarelor cinci întreprinderi: MOL (4), „K” Line (5), NYK (6), întreprinderea WWL și EUKOR (7) și CSAV (8) (denumite împreună „părțile”).

În urma discuțiilor privind tranzacția și a propunerilor de tranzacție, în conformitate cu articolul 10a alineatul (2) din Regulamentul (CE) nr. 773/2004, la 8 decembrie 2017 Comisia a adoptat o comunicare privind obiecțiunile („CO”), adresată părților. Conform CO, părțile au participat la o încălcare unică și continuă a articolului 101 din TFUE și a articolului 53 din Acordul privind Spațiul Economic European („Acordul privind SEE”), care a constat în coordonarea prețurilor, distribuirea clienților și schimbul de informații sensibile din punct de vedere comercial în ceea ce privește furnizarea de servicii de transport pe mare de autovehicule noi (autoturisme, camioane, și vehicule înalte și grele) pe diverse rute, cel puțin către și dinspre SEE.

În răspunsurile lor la comunicarea privind obiecțiunile, părțile au confirmat, în temeiul articolului 10a alineatul (3) din Regulamentul (CE) nr. 773/2004, faptul că respectiva comunicare privind obiecțiunile a reflectat conținutul propunerilor lor de tranzacție.

În proiectul de decizie se constată că părțile au încălcat articolul 101 din TFUE și articolul 53 din Acordul privind SEE prin participarea la o încălcare unică și continuă care a constat în coordonarea prețurilor și distribuirea de clienți în ceea ce privește furnizarea de servicii de transport pe mare de autovehicule noi (autoturisme, camioane și vehicule înalte și grele) pe diverse rute către și dinspre SEE. În cazul celor cinci întreprinderi menționate mai sus, s-a constatat că încălcarea a început la 18 octombrie 2006 și că a durat până la 24 mai 2012 în ceea ce privește MOL și, respectiv, până la 6 septembrie 2012 pentru celelalte patru întreprinderi menționate anterior.

În temeiul articolului 16 din Decizia 2011/695/UE, am examinat dacă proiectul de decizie se referă exclusiv la obiecțiunile cu privire la care părțile au avut posibilitatea de a-și face cunoscute punctele de vedere. Am ajuns la o concluzie afirmativă.

Având în vedere cele de mai sus și dat fiind că părțile nu mi-au adresat nicio cerere sau reclamație (9), consider că, în acest caz, s-a respectat exercitarea efectivă a drepturilor procedurale ale părților implicate în procedură.

Bruxelles, 19 februarie 2018. Wouter WILS

(1) În temeiul articolelor 16 și 17 din Decizia 2011/695/UE a președintelui Comisiei Europene din 13 octombrie 2011 privind funcția și mandatul consilierului-auditor în anumite proceduri din domeniul concurenței (JO L 275, 20.10.2011, p. 29).

(2) Regulamentul (CE) nr. 1/2003 al Consiliului din 16 decembrie 2002 privind punerea în aplicare a normelor de concurență prevăzute la articolele 81 și 82 din tratat (JO L 1, 4.1.2003, p. 1).

(3) Regulamentul (CE) nr. 773/2004 al Comisiei din 7 aprilie 2004 privind desfășurarea procedurilor puse în aplicare de Comisie în temeiul articolelor 81 și 82 din Tratatul CE (JO L 123, 27.4.2004, p. 18).

(4) Mitsui O.S.K. Lines, Ltd., Mitsui O.S.K. (Europa Africa), Ltd. [denumirea anterioară pe care a avut-o pe toată durata perioadei de încălcare: Mitsui O.S.K. Bulk Shipping (Europa) Ltd.] și Nissan Motor Car Carrier Co., Ltd. (denumite împreună „MOL”).

(5) Kawasaki Kisen Kaisha, Ltd. („«K» Line”).

(6) Nippon Yusen Kabushiki Kaisha („NYK”).

(7) Wallenius Wilhemsen Logistics AS, EUKOR Car Carriers, Inc., Wallenius Logistics AB, Wilhemsen Ships Holding Malta Limited, Wallenius Lines AB și Wallenius Wilhelmsen Logistics ASA (denumirea anterioară: Wilh. Wilhemsen ASA) (denumite împreună „întreprinderea WWL și EUKOR”).

(8) Compañia Sudamericana de Vapores S.A. („CSAV”).

(9) În temeiul articolului 15 alineatul (2) din Decizia 2011/695/UE, părțile la procedurile în cazurile privind cartelurile, care se angajează în discuții privind tranzacția în temeiul articolului 10a din Regulamentul (CE) nr. 773/2004, pot sesiza consilierul-auditor în orice etapă a procedurii de tranzacție pentru a asigura exercitarea efectivă a drepturilor lor procedurale. A se vedea și punctul 18 din Comunicarea 2008/C 167/01 a Comisiei privind desfășurarea procedurilor de tranzacție în vederea adoptării de decizii în temeiul articolelor 7 și 23 din Regulamentul (CE) nr. 1/2003 al Consiliului în cazurile privind cartelurile (JO C 167, 2.7.2008, p. 1).